arnastofnun/IGC-2024 huggingface dataset:
Hlustum á verkin

Þýðingarlaust er að fylgjast með pólitík strax eftir kosningar. Verkin tala, ekki orðin. Verkin koma í ljós á löngum tíma. Að lokum getum við til dæmis áttað okkur á, hvort ríkisstjórnin fylgir stóriðjustefnu Framsóknar eða Samfylkingar. Orð, sem fallið hafa, segja okkur ekkert um það. Fágætt er, að menn tali hreint út um hlutina eins og Jóhanna Sigurðardóttir gerði um Íbúðalánasjóð og Össur Skarphéðinsson um Þjórsárver. Slíkt ber að þakka. En að öðru leyti er flest það loðið, sem ráðherrar segja þessa dagana. Við skulum heldur bíða og sjá, hvað þeir munu gera og munu ekki gera.
Hvar er Schwarzenegger?

Þannig spyr Timothy Egan í New York Times. Landsfeður Evrópuríkja í hópi áttveldanna hefðu heldur viljað fá Arnold Schwarzenegger til Heiligendamm en erkifíflið George W. Bush. Arnold er repúblikani, fæddur í Austurríki og hefur rekið evrópska grænstefnu í Kaliforníu. Það er níunda mesta hagveldi heims, framar Kanada og Indlandi. Schwarzenegger þvingaði bílaframleiðendur til að bæta útblásturinn. Hann hefur skuldbundið ríkið til að minnka eitur í útblæstri um 25% fyrir árið 2020. Hann þorir meira að segja að gera grín að kristnum trúarofstækismönnum á borð við geðsjúklinginn Rush Limbaugh.
Samfylking á hálum ís

Samfylkingin er sökuð um að hafa tekið upp stefnu Framsóknarflokksins í umhverfisspjöllum, Virkjanir áfram, ekkert stopp. Hún segir það ekki vera ákvörðun um stóriðju, að Orkuveitan geri samning við Norðurál um orkusölu til Helguvíkur. Sú kenning jaðrar við orðhengilshátt. En Samfylkingin er þegar búin að vinna kosningar út á tímabundið stóriðjustopp. Hún verður ekki dæmd fyrr en eftir fjögur ár og þá af verkum sínum. Kannski verður allt eins og áður átti að vera, fyrst Helguvík, síðan Húsavík og loks samráð um stopp. Ef svo er, þá rekur Samfylkingin hreina stefnu Framsóknar.
Óvart upplýst verð

Í tvígang hefur orkuverð til stóriðju verið upplýst. Óvart í bæði skiptin. Í fyrra skiptið sagði Alcoa óvart frá verðinu á Reyðarfirði í vefsíðufrétt frá Brasilíu. Í síðara skiptið sagði Orkuveitan óvart frá verðinu í Helguvík. Nú er það verkefni fjölmiðla að rekja áfram þetta tvenns konar verð. Þeir eiga að segja okkur, hvort þetta verð sé arðbært fyrir þá sem selja orkuna. Eða hvort hátt verð til almennings niðurgreiði stóriðju, sem við viljum helzt ekki hafa. Ekki er lengur nauðsynlegt að tala um málið í skjóli verðleyndar. Við höfum tölurnar á borðinu, gegn vilja orkusalanna.
Iceland Express okrar

Þrisvar dýrara er að fljúga með Iceland Express en með hliðstæðum félögum á leiðum, sem eru svipaðar að lengd. Þegar bezt lét, var Iceland Express tvöfalt dýrari. Þá kostaði ferðin þar 20.000 krónur á núvirði, en kostar núna 30.000. Svipuð ferð með EayJet eða RyanAir kostar tæpar 10.000 krónur. Hækkunin hér stafar af, að Iceland Express er komið í eigu sömu aðila og eiga Icelandair. Einokun hefur aftur komizt á í millilandaflugi Íslands. Fáar ferðir eru boðnar af öðrum. Og erfitt að finna þær, því að Icelandair og Iceland Express fá pláss fremst á flugleitarsíðum, t.d. á DoHop.
Dýrari leigubílar

Ferðir með leigubílum hafa hækkað í verði síðan verðið var gefið frjálst. Frjáls samkeppni kemur notendum ekki að gagni, því að aðgangur að rekstri leigubíla var ekki gefinn frjáls. Þar ríkir enn skömmtunarkerfi og þess vegna kemur frjálst verð ekki að gagni. Þetta er einmitt helzta einkenni einkavæðingar allra síðustu ára. Þar hefur verið gefið frjálst verðlag á þjónustu, sem áfram er einokun, þrátt fyrir breytinguna. Frjálst verð á rafmagni hefur þess vegna ekki lækkað rafmagnsverð. Frjálst verð á vatni mun gera það dýrara. Frjálst verð á heilsugæzlu mun líka gera hana dýrari.
Mislukkuð tillitsemi

Danskir fjölmiðlar sögðu af mannúðarástæðum ekki frá nafni mannsins, sem sló dómarann á fótboltaleik Dana og Svía. Tillitssemi var tekin fram yfir sannleika. Af því leiddi, að á vefnum skaut upp röngu mannsnafni. Saklaus maður varð fyrir barðinu á fólki og varð að fá lögregluvernd. Skynsamlegra hefði verið, að sá seki hefði fengið lögregluvernd. Fjölmiðlasagan er full af mislukkuðum tilraunum til að skammta aðgang almennings að upplýsingum. Einn af fimm skipverjum ferst af sökkvandi báti. Þá er ættingjum hinna fjögurra haldið í óvissu meðan nafnleynd ríkir um hinn látna.
Óviðráðanleg þörf

Alltaf er verið að ljúga að okkur. Forráðamenn fótboltafélaga nota orðin kaffi og kökur yfir áfengi, sem þeir veita á leikjum. Og Landsvirkjun hefur aldrei sagt satt um vinnuhraða í Kárahnjúkum. Smám saman hefur verið að koma í ljós, að stofnunin hefur þagað yfir seinkunum. Fyrst átti rafmagn að koma í apríl síðastliðnum. Síðan var játað, að rafmagn kæmi ekki fyrr en í júlí. Nú síðast er að koma í ljós, að rafmagn kemur ekki frá Kárahnjúkum fyrr en í október. Þetta hafa ráðamenn og spunakarlar Landsvirkjunar vitað allan tímann. En þeir hafa óviðráðanlega þörf fyrir að ljúga að almenningi.
Krónan töluð niður

Ég hef ekki áhyggjur af gagnrýni Samtaka atvinnulífsins á Seðlabankann. Hún er hagsmunagæzla frekar en sannleikur. Vilji samtökin lægri vexti, eiga þau að heimta evru í stað krónu. Seðlabankinn er bara að bregðast við óeðli í hagkerfinu. Af hagsmunaástæðum reyna samtökin að tala niður krónuna. Hún er hins vegar of lágt skráð, dönsk króna kostaði oft tíkall en kostar núna tæpar tólf krónur. Atvinnulífið þorir ekki að tala um of hátt kaup. Því er talað um, að krónan sé of hátt skráð. Bezt er að leysa vexti og gengi með evrunni. Verkalýðsfélög eru raunar farin að heimta hluta af launum í evrum.
Eðlileg stéttaskipting

Eðlilegt er, að þættir samfélagsins stuðli að stéttaskiptingu. Menntaskólar velja inn fólk eftir einkunnum. Það stuðlar að eðlilegri stéttaskiptingu. Sumum gengur betur en öðrum, fá hærra kaup, fínni hús og stærri bíla. Engin ástæða er til að reyna að hindra, að markaðshagkerfið virki á réttan hátt. Samfélagið reynir hins vegar með velferð að draga úr stéttaskiptingu án þess að jafna hana. Það köllum við almannatryggingar. Eitt má þó gera til viðbótar, jafna skattana. Ástæðulaust er, að fátækir borgi hærri skatta af launatekjum en ríkir borga af fjármagnstekjum. Þar á að jafna prósentuna.
Þrenns konar villur

Þrenns konar villur hrjá íslenzka fjölmiðla. Í fyrsta lagi prentvillur, oftast ásláttarvillur. Slegnir eru aukastafir, stöfum er víxlað eða stafir falla niður. Þann sóðaskap á að leiðrétta í tíma með sérstökum forritum. Í öðru lagi íslenzkuvillur. Þær fela í sér ranga stafsetningu, ranga beygingu orða eða ranga meðferð orðtaka og spakmæla. Slík vandræði hafa löngum verið uppistaða í umvöndunarpistlum í fjölmiðlum. Í þriðja lagi eru stílvillur. Þær fela í sér hugsunardaufa textagerð, oft með froðu, sem fyllir helming textans. Stílvillur eru verstar, skaða tilgang tungumáls, samskipti fólks.
Endurnýjun lífdaga

Mikils metnir arkitektar teiknuðu svalir á húsið mitt fyrir um það bil 35 árum. Ég lét krók koma á móti bragði, yfirbyggði svalirnar. Þarf því ekki að fara með tebollann á morgnana út á svalir til að njóta útsýnis. Ég hef fínt gluggaveður. Hvorki fyrr né síðar hef ég skilið tilgang svala í þessu landi. Þær hafa lengst af verið eins konar úfur í hálsi, eins og baðker í samfélagi, sem notar sturtu. En svalir hafa öðlast tilgang. Þótt aldrei sjáist þar fólk, eru tvær svalir af hverjum þremur með útigrilli. Þar geta karlar eldað einir án þess að kveikja í eldhúsinu og fjölskyldunni.
Fýlan í Steingrími

Steingrímur J. Sigfússon hefur ekki enn getað útskýrt fýlu sína eftir kosningarnar. Ljóst var, að vinstri stjórn yrði erfið. Ástæðulaust var að kýla Framsókn á kjaftinn fyrstu tvo dagana eftir kosningar. Margt má vont segja um Framsókn, þótt sleppt sé að nota sér það í tvo daga á fjögurra ára fresti. Ég hef oft látið Framsókn finna til tevatnsins, en get hugsað mér að gefa henni frí af og til. Heimskulegt var að heimta afsökunarbeiðni af Framsókn út af máli, sem allir hafa gleymt. Mér fannst Steingrímur bara segja, að hann sé sjálfur ekki hæfur eða ekki þyrstur í ríkisstjórn.
Samráð og þjóðarsátt

Ríkisstjórnin lætur sér ekki nægja að hafa eindreginn meirihluta á þingi. Hún býður þar á ofan þjóðarsátt. Hún tók virkjanir af framkvæmdaskrá og biður fámenna stjórnarandstöðu að hjálpa sér í þorskinum. Hvort tveggja er fínt, rétt eins og loforðin um samráð um markmið í velferð. Það sést, að horfin er Framsókn með sína græðgislegu stóriðjustefnu og horfinn er Davíðshrokinn. Geir H. Haarde og Ingibjörg Sólrún Gísladóttir fara svo vel með völdin, að þau geta þess vegna ríkt til lífstíðar. Forsíða Moggans í gær fagnaði “víðtæku samráði” og “þjóðarsátt”.
Blogg styður fréttir

Bloggin fjalla um myndina af Gunnari Birgissyni bæjarstjóra og þingmanni að kreista fátækar kjöltudansmeyjar á Goldfingar. Einnig um innflutning Kalla Bjarna söngvara á tveimur kílóum af kókaíni. Flestir eru sáttir við fréttir Ísafoldar og Fréttablaðsins. Enn heyrist þó bergmál fortíðar. Sumir kvarta og segja: Var nauðsynlegt að birta þetta? Má ekki sýna tillitssemi í fjölmiðlum? Slík sjónarmið láta undan síga. Flestir telja skuldbindingu fjölmiðla vera fremur við sannleika en tillitssemi í forgangsröðuninni. Þjóðin nálgast lýðræði og gegnsæi nútímans. Sannleikurinn ER sagna beztur.
Notalegur Laugaás

Laugaás er alltaf jafn notalegt veitingahús fyrir alþýðu manna. Ragnar Kr. Guðmundsson er þar enn við eldana eins og fyrir tæpum þremur áratugum. Umbúnaður staðarins er nokkurn veginn eins og í upphafi. Þar á meðal eru innbrenndu blómin í innfelldum múrsteinum í matarborðum. Breytingin í þrjá áratugi felst einkum í, að fiskréttum hefur fækkað. Verðið er fremur lágt eins og það hefur alltaf verið. Hagkvæmust eru kaupin í dýru hráefni, því að á það er ekki lagt prósentvís, heldur krónuvís. Ég prófaði í fyrrakvöld humarsúpu og hrefnukjöt hjá Ragnari, fínan mat fyrir sáralítinn pening.
Framtíðin er á miðvikudag

Úrslitafundur um framtíð mannkyns hefst í Heiligendamm í Þýzkalandi á miðvikudag. Þá munu leiðtogar átta efnahagslegra risavelda hittast, einkum til að ræða loftslagsbreytingar. Skoðanir eru skiptar. Annars vegar er meginland Evrópu undir forustu Angelu Merkel, kanzlara Þýzkalands. Hins vegar eru Bandaríkin undir forustu George W. Bush forseta. Merkel vill hraða aðgerðum gegn mengun andrúmsloftsins og Bush vill drepa þeim á dreif. Milli málsaðila eru Tony Blair og Shinzo Abe, forsætisráðherrar Bretlands og Japans. Þeir vilja ná samkomulagi. Um framtíð okkar? Bara um eitthvað.
Þorskurinn hrundi

Hafró verður ekki kennt um hrun þorskstofnsins. Árum saman hafa ráðherrar sjávarútvegs leyft meiri veiði en Hafró ráðlagði. Þeir bera ábyrgðina á hruni stofnsins, mest auðvitað núverandi ráðherra, Einar K. Guðfinnsson. Hagsmunaaðilar hafa komið að hruninu með sífelldum efa um, að heil brú sé í tillögum Hafró. Nú vill stofnunin, að veiðar á þorski verði minnkaðar um fimmtán milljarða króna og veiðar á ýsu og ufsa um fimm milljarða króna. Aftur verður því hafinn söngurinn um, að þjóðfélagið þoli ekki samdráttinn. Og Einar er án ábyrgðartilfinningar og mun leyfa aukið skark.
Kaffi og kökur

Þótt bannað sé að drekka á íþróttavöllum, bera knattspyrnusambandið og fótboltafélög áfengi í hefðarfólk í hliðarsal. Fréttablaðið hefur undanfarið birt myndir af þessu, síðast í morgun. Tvennt er athyglisvert við áfengið, fyrir utan að vera ólöglegt. Í fyrsta lagi halda sambandið og félög þess, að þau sleppi, ef þau kalla áfengið kaffi og kökur. Í öðru lagi telja sambandið og félög þess, að höfðingjar megi gera það, sem öðrum er meinað. Þetta fótboltasamband varð líka frægt fyrir karlrembu, þegar það afnam eyrnamerkt styrktarfé kvennalandsliðs. Til að allt færi í karlana.
Fíflast á YouTube

Veraldarvefurinn breytti pólitíkinni í kosningabaráttunni. Fleiri raddir heyrðust en hefðbundnu fjölmiðlanna og bloggara á þeirra vegum. Mikla sveiflu í fylgi flokka má að einhverju leyti rekja til breiðrar umræðu á veraldarvefnum. Þetta eru þó smámunir í samanburði við pólitík næstu ára. Þá byrja þeir að fullorðnast, sem nú eru á gelgjuskeiði og hafa gaman af að fíflast á YouTube. Sú heimska verður notuð gegn fólki, þegar það vill segja skilið við barnaskapinn og þykjast ætla fram í pólitík. Þá verða dregnar upp óþægilegar gemsamyndir úr gömlum hasspartíum vanþroskaðra.
Reykingar bannaðar

Loksins er búið að banna reykingar á kaffihúsum. Ég er að hugsa um að taka mér frí og fara á röltið til að prófa gæði á espresso-bollum á ýmsum stöðum. Mig hefur langað til að gera það, en hef ekki treyst mér í kófið. Sennilega leyfi ég þó einum mánuði að líða, því að fýlan er lengi að fara úr húsbúnaði. Tóbaksfýla minnir mig á aðra vonda fýlu, það er bjórfýluna. Ég get ekki metið, hvort verra er að tala við fólk, sem stinkar af tóbaki, eða fólk, sem stinkar af bjór. Sérstaklega er óþægilegt að tala við konur, sem stinka. Þetta eru ókvenlegar fýlur. Bezt væri að banna bjórinn líka.
Hörmung í Heiligendamm

Sennilega mun George W. Bush fá stuðning hins flaðrandi Tony Blair á fundi áttveldanna í Heiligendamm í næstu viku. Blair hefur hrósað tillögu Bush um nýtt ferli gegn mengun andrúmsloftsins. Blair segir hrósið stafa af, að þetta sé í fyrsta skipti, sem Bush viðurkenni, að mengun sé vandi. Aðrir segja, að tillagan hafni alveg ferli Kyoto-bókunarinnar. Hún sé aðferð til að skjóta málinu á frest fram yfir forsetatíð Bush. Þegar Evrópa otar fram tillögu um nýtt skref í Kyoto-ferlinu, mun Bush vísa til nýju tillögunnar og neita að vera með. Evrópa mun láta kúga sig. Það er sérgrein hennar.
Afganar flækjast fyrir

Auknar líkur eru á, að stríð Bandaríkjanna og Nató gegn Afganistan tapist. Það segir

Karl F. Inderfurth í International Herald Tribune. Þetta skiptir okkur máli, af því að höfðum þar teppasala eða “jeppagengi” samkvæmt orðum Valgerðar utanríkisráðherra. Inderfurth segir, að stríðið um hug og hjörtu heimafólks sé að tapast vegna fjöldamorða hernámsliðsins á óbreyttum borgurum. Sú venja hefur skapast í Bandaríkjunum og Nató, að innfæddir í þriðja heiminum eru taldir einskis virði. Þeir eru skotnir, ef þeir eru fyrir. Þetta hefur valdið hugarangri víða í Evrópu. En ekki hér á landi.
Íslenzk lygi

Mynd Fréttablaðsins af bjórveizlu í viðhafnarsal Laugardagsvallar minnir á róttækan mun íslenzkrar og bandarískrar lygi. Þar hafa lygarar sjálfsvirðingu og reyna að hagræða sannleikanum. Hér eru þeir án sjálfsvirðingar og segja bara að svart sé hvítt. Enda sagðist bjórvertinn aðeins bjóða kaffi og kökur. Hann skammaðist sín ekki og hugsaði sem svo: “Það gengur betur næst.” Ég hef alltaf áminnt blaðamenn um að eiga öll samtöl á segulbandi. Hundrað sinnum hef ég heyrt: “Hvert orð í blaðinu er lygi.” Hundrað sinnum hef ég sagt: “Það er allt á bandinu”. Nú hafa menn allt á myndsímanum. Það er frábært.
Vefurinn brennir fé

Nýr fjárhagsgrundvöllur hefur ekki fundizt fyrir hefðbundinni útgáfu seldra fjölmiðla né fyrir blaðamennsku þeirra á vefnum. Nýmiðlun hefur laskað fjárhag hefðbundinna fjölmiðla, til dæmis rænt smáauglýsingunum. Fréttir voru áður seldar í áskrift, en eru nú ókeypis. Fréttasafnarar á borð við Google og Yahoo, Digg og Wikio fara framhjá heimasíðum fjölmiðla. Verð fyrir auglýsingar á vefnum er brot af verði hefðbundinna auglýsinga. Gömlu fjölmiðlarnir eru samt dæmdir til að keppa á vefnum. Því að öll vonum við, að fjárhagsleg forsenda muni um síðir finnast í nýmiðlun, brauð af himnum.
Jörðin er vígvöllur Bush

Bandaríkin líta á jörðina sem allsherjar vígvöll í endalausri baráttu gegn hryðjuverkum. Þetta segir Amnesty í ársskýrslunni. Mannréttindi séu skert í nafni öryggis í baráttu, sem kemur fyrst og fremst niður á saklausu fólki. Amnesty segir George W. Bush vera siðlausan, “unprincipled” valdhafa, sem víkki framkvæmdavaldið á kostnað þingsins. Hann rækti ótta og skelfingu og hatur á útlendingum. Að þessu sinni beindi Amnesty einkum geiri sínum að Bandaríkjunum. Enda hefur framferði þeirra verið fyrirmynd og afsökun harðstjóra og stríðsglæpamanna um allan heim. Sjá grein í

Times.
Trúarsamkoma um Örfirisey

Á Hótel Sögu í dag verður haldin trúarsamkoma verktakavina um byggð í sjó við Örfirisey. Þar fer Björn Ingi Hrafnsson með ritningarorðin og Gísli Marteinn Baldursson predikar fyrir altari. Safnaðarfólk vitnar um ágæti dýrra lóða úti í sjó. Enginn mun hins vegar vitna um aukinn hraða á hækkun yfirborðs sjávar. Að sjálfsögðu mun enginn vitna um landbrot sjávar í vor við Örfirisey. Alls ekki verður spáð í aukið öngþveiti í umferð á gömlum götum Vesturbæjar. Verktakar ætla ekki að borga fyrir neitt af þessu. Þeir ætla að selja áður. Þetta verður hugguleg trúarsamkoma, monní, hallelúja.
Plokkað með ljósleiðara

Ég sit við tölvuna og næ með háhraða ADSL sambandi við allan heiminn. Á sekúndubroti fæ ég mikilvægustu fréttir, gögn og skoðanir veraldar, jafnvel bíómyndir. Hvað vil ég betra? Bæjarstjórinn hér skrifaði um það fjálglega grein í Moggann í gær. Með því að borga til viðbótar mánaðargjald fyrir ljósleiðara muni ég fá aðgang að rafrænni þjónustu Seltjarnarness! Kannski að nuddi? Er Jónmundur Guðmarsson lasinn? Hann segir ljósleiðarann hjálpa þeim, sem ekki séu vanir tölvum. Hvernig? Ljósleiðarinn breytir raunar litlu sem engu. En menn þurfa að borga töluvert meira, það er plokkið.
Siðvæðing verkfræðinga

Búið er að strika út marga virkjunarkosti í sáttmála ríkisstjórnarinnar. Eftir standa umdeild atriði á borð við vatnsvirkjanir í neðri hluta Þjórsár og á vatnasviði Héraðsvatna. Svo og gufuvirkjanir á Þeistareykjum og víða um Reykjanesskaga. Þetta breytir áherzlum umhverfisbaráttunnar. Hún mun beina athygli sinni að hönnun gufuvirkjana. Sandkassaleikur Orkuveitunnar við Hveradali bendir til, að brýnt sé að kenna verkfræðingum veitunnar góða siði í umgengni við náttúruna. Slíkt tekst varla í Landsvirkjun fyrr en þar er búið að skipta út ráðamönnum. Þeir umpólast tæpast af sjálfu sér.
Dýr ljósleiðari

Ég borga tæpar 8.000 krónur fyrir ADSL hraða á tengingu við húsið. Einnig borga ég fyrir sjónvarpsrásir. Nú er kominn ljósleiðari hér og menn bjóða þjónustu á honum. Ég á að borga á mánuði 2.400 fyrir sambandið og 8.000 krónur fyrir hraðann. Mér er ekki ljóst, hvað ég á að borga fyrir tengingar innanhúss. En ég þarf áfram að borga fyrir rásirnar. Því spyr ég: Hver er plúsinn við ljósleiðarann? Um mínusinn veit ég, hann kostar miklu meira. Því skyldi ég borga meira? Hvernig dettur þeim í hug að rukka 8.000 fyrir hraða? Svarið er einfalt, þetta eru fá fyrirtæki og saman eru þau einokun.
Spunakerlingar

Pólitískur spuni felst í að taka fréttir og spinna þær inn á brautir, sem eru hagstæðar umbjóðandanum. Halldór Ásgrímsson hafði þrjár spunakerlingar til að spinna fyrir sig á vefnum, Björn Inga Hrafnsson, Pétur Gunnarsson og Steingrím Sævarr Ólafsson. Spunakerlingar prentmiðla hafa barizt um, hvort ný ríkisstjórn sé Baugsstjórn eða Þingvallastjórn. Feitasta spunakerling landsins er Morgunblaðið, sem framleiðir svonefndar fréttaskýringar, oft á forsíðu. Þær eiga að framleiða atburði, hanna atburðarásir, en ekki að segja fréttir. Mogginn hannar pólitík, en stundar ekki blaðamennsku.
Vestrið límt að nýju

Fyrrum sendiherra Bandaríkjanna í Frakklandi lýsti vel í gær mun á lýðræði í Bandaríkjunum og í Evrópu, einkum Frakklandi.

Felix G. Rohatyn segir í International Herald Tribune, að sambúðin muni lagast, þegar Bandaríkin hafi losnað úr “krabbameini Íraks”. Lýðræði vestan og austan hafs muni áfram vera misjafnt, en menn muni geta farið að tala saman. Bandaríkin muni að loknum George W. Bush færast í átt til aukinnar velferðar að hætti Evrópu. Lýsing Rohatyn á misjöfnum grundvallaratriðum hugsunar í Evrópu og Bandaríkjunum er mjög góð. Hún er sett fram í stuttu og aðgengilegu máli.
Ég vann, bara ég

Rúv.is sagði í gær, að deCode Genetics hafi fundið erfðabreytileika í tölfræðilegu samhengi við brjóstakrabbamein. Guardian.com segir í gær, að Cancer Research í Cambridge í Englandi hafi fundið erfðabreytileika í tölfræðilegu samhengi við brjóstakrabbamein. Samkvæmt fjölmiðlunum virðast tvö gengi vísindamanna hafa gert nákvæmlega sömu uppgötvunina á sama tíma. Líklegra er samt verið að tala um sama hlutinn frá tveimur sjónarhornum. Nature.com fjallar um þetta í gær og telur Cancer Research hafa verið að verki. Þar er þó nefnt, að einn þáttur málsins hafi verið unninn á Íslandi.
Ríkisreknir flokkar

Flokkarnir hafa skammtað sér 412 milljónir á árinu af fé skattborgaranna. Þeir skipta herfanginu með sér eftir flóknum reglum, sem taka tillit til fjölda þingmanna. Og til prósentna í fylgi, ef þeir ná ekki manni á þing. Þannig fær Íslandshreyfingin tíu milljónir af herfangi ársins. Þetta nægir flestum flokkum til að reka hefðbundið flokksstarf og kosningabaráttu. Þótt það sé mikið fé, má einnig skoða, að það hlífir flokkum við að hórast með stórfyrirtækjum. Flokkarnir þurfa ekki að selja sál sína tryggingarfélögum, álverum og genafyrirtækjum, sem vilja hafa áhrif á pólitíska framvindu.
Tímaskekkja Landsvirkjunar

Össur Skarphéðinsson iðnaðarráðherra segir Landsvirkjun “verða að gera sér grein fyrir, að nú séu ný viðhorf við stjórnvölinn og alls ekki sé um að ræða neina sjálfsafgreiðslu í þessum málum lengur.” Hér er rösklega talað um Norðlingaölduveitu. Stjórnarsáttmálinn segir: “Stækkun friðlandsins í Þjórsárverum verði tryggð þannig að það ná yfir hið sérstaka votlendi veranna.” Í sáttmálanum segir líka, að ekki verði virkjað við Langasjó, Brennisteinsfjöll, Hveravelli, Kerlingarfjöll, Kverkfjöll, Torfajökul, Öskju og Jökulsá á Fjöllum. Og Framsókn fær senn að fjúka úr Landsvirkjun.
Jörðin er flöt

Einar K. Guðfinnsson hefur tvær skoðanir samtímis. Annars vegar mundi landbúnaðurinn ekki lifa af innflutning á erlendum kjötvörum. Hins vegar megi ekki rekja hátt matarverð hér á landi til landbúnaðarins. Hann gæti eins sagt, að jörðin sé flöt. Ef landbúnaðurinn þolir ekki innflutta vöru, má rekja hátt matarverð til hans. Svo einföld er rökfræðin. En hinn nýi landbúnaðarráðherra þarf ekkert á rökum að halda. Hann fullyrðir bara það, sem honum dettur í hug hverju sinni, því að hann hirðir ekki um að lúta rökum. Jafnvel þótt hann flytji óvart sjálfur rökin samtímis.
Styttur um helming

Ég hafði nýlega námskeið í textastíl við Háskólann í Reykjavík. Við gerðum okkur að leik að laga texta úr prentmiðlum. Við klipptum óþörf orð og orðasambönd og styttum málsgreinar. Þannig var hægðarleikur að stytta forsíðufréttir Moggans um helming án þess að neitt týndist af innihaldinu. Við eyddum froðu og klisjum, sem ræðumenn bæta við texta meðan þeir eru að hugsa um, hvað þeir eigi að segja næst. Við klipptum óþörf lýsingar- og atviksorð og settum sérstæk sagnorð í staðinn. Enginn texti í fréttum Moggans var svo góður, að ekki mætti stytta hann átakalítið um helming.
Gráu fíflin eru verst

Wolfowitz hefði áfram getað verið forstjóri Alþjóðabankans sem heimskur arkitekt bandarískrar innrásar í Írak í þágu Ísraels. Hefði áfram getað predikað siðsemi í meðferð lánsfjár bankans. En grái fiðringurinn varð að falli eyrnastórum karli í götugum sokkum með hráka í greiðu.

Cristina Odone fjallaði um þann gráa í Observer í gær. Hún minnir á örlög nokkurra miðaldra fífla, Júlíusar Caesar vegna Kleópötru, Oscar Wilde vegna Bosie, Conrad Black vegna Barböru Amiel. Wolfowitz missti stjórn á sér vegna Shaha Riza. Hennar vegna framdi hann það, sem hann sjálfur fordæmdi, spillingu.
Hrokinn hefur magnazt

Mér fannst sjálfstæðismenn ekki vera hrokafullir á tólf ára stjórnartíma fráfarandi stjórnar. Þeir þóttust ekki eiga heiminn. Þetta hefur breyzt við stjórnarskiptin. Þeir notuðu áður varfærin orð um virkjanir, en tala nú prívat eins og umhverfið skipti engu. Þeir eru líka aftur farnir að tala eins og nemendur í Chicago-hagfræði. Þetta stafar af, að vægi flokksins er meira í nýju stjórninni en hinni gömlu. Samfylkingin var of lin í samningum um stjórnina, sýndi veiklyndi stjórnarþorstans. Úlfar Sjálfstæðisflokksins telja sig því geta farið að bera tennurnar. Ríkið, það er ég, segja þeir
Gefa ekki tommu eftir

Japan hefur snúizt á sveif með Evrópu í umhverfismálum. Þau vilja takmarka hlýnun jarðar um 2% og auka orkunýtni um 20% fyrir árið 2020. Tony Blair í Bretlandi og Angela Merkel í Þýzkalandi hafa árangurslaust reynt að selja George W. Bush þessa stefnu. Á fundi áttveldanna í Heiligendamm eftir tvær vikur munu Bandaríkin hafna öllum tillögum um verndun andrúmsloftsins. Ráðamenn Evrópu eru að vonum súrir. Þjóðverjar hóta að beita neitunarvaldi gegn öðrum tillögum áttveldafundarins. Einangruð Bandaríkin gefa samt ekki tommu eftir, enda er Evrópa vön að gefast upp, þegar að hörkunni kemur.